**din inima mea a evadat o lacrimă**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

niciun simptom şi nicio durere

căzută în mine şi zdrobindu-se ca o piatră

liniştea imortalizează tot ceea ce am fost

ca un orb îmi pipăi cicatricea

şi mă strig încet

nu-mi răspunde nimeni

mai strig o dată şi încă o dată

din când în când îmi privesc neputinţa

ca pe o clonă de lut

orbul din mine se roagă lui Dumnezeu

o furtună de cuvinte nerostite

se înalţă înspre cer

iedera îmi acoperă văzul

printre jaluzele

o margine de soare

îmi loveşte obrazul

mă încumet să mă târăsc

într-un colţ

de sub umbra lămpii

un ticăit de ceas îmi tulbură tăcerea

e ultima insultă pe azi

o, doamne!

am lacrimi pe suflet şi sunt trist

mai lasă-mi câteva fărâme din ziua de mâine

ca să-mi pot pregăti sufletul...